Timbroù Slovakia

Emañ Bro-Slovakia e-kreiz Europa, er reter da Tchekia, ar vro a oa unanvet ganti e-pad an darn vrasañ eus an , ha bevennet eo gant Ukraina, Polonia, Aostria ha Hungaria.

 Impalaeriezh Aostria-Hungaria 
Betek fin ar Brezel-bed kentañ e oa Slovakia ul lodenn eus Rouantelezh Hungaria, houmañ o vezañ un darn eus Impalaeriezh Aostria-Hungaria. Timbroù Hungaria a veze implijet e Slovakia hep an disterañ meneg heverk etre 1871 ha 1918.

 Republik Tcheko-Slovakia 
Gant fin ar brezel e tarzhas Impalaeriezh Aostria-Hungaria ha broioù Bohemia, Moravia, Slovakia ha Rutenia Treuzkarpatek (diwezhatoc’h) a zibabas en em unaniñ en ur sevel Republik Tchekoslovakia e miz Here 1918. Embannet e voe timbroù gant an alc'hwez Česko-Slovensko pe Československo evit ma vije graet gante er vro en he fezh.

 An Eil Brezel-bed 
Gant sinadur Emglevioù München d'an 29 ha d'an 30 a viz Gwengolo 1938 e voe lakaet un termen da Stad Tchekoslovakia, hep na voe roet ar gaoz da vreujoù ar vro avat. Staget e voe rannvro ar Sudeted ouzh Alamagn, Rutenia ouzh Hungaria, ha krouet e voe div Stad nevez e miz Meurzh 1939 : Bohemia-Moravia a droas da warezva Alamagn, tra ma teuas Slovakia da vezañ dizalc’h ez-ofisiel (‘’Slovenský štát’’), Stad-suj an Trede Reich e gwirionez.


Buan e voe embannet timbroù Tchekoslovakia dreistmoullet gant Slovenský štát 1939 gant ar velestradurezh nevez. Heuliet e voe gant rummadoù timbroù savet evit enoriñ emsaverien ha tudennoù an istor broadel : an eskob Andrej Hlinka, bet prezidant Strollad Poblek Slovakia betek e varv e miz Eost 1938, ar jeneral Milan Rastislav Štefánik, an ijiner Jozef Murgaš, ha penn-tiern nevez ar Stad Jozef Tiso. Gant an dibaboù-se e spurmanter hent broadelour-katolik ar renad nevez.


Gouestlet e oa ar rummad pennañ, embannet etre 1939 ha 1943, da weledvaoù rannvro ar menezioù Tatra ha da wiskamantoù hengounel an annezidi. Arouez broadel Slovakia (ar groaz doubl ha torgennoù) a yae d’ober filigran pep timbr. Troet e voe an alc’hwez eus SLOVENSKA POSTA da SLOVENSKO hepmuiken.

Abalamour d’ar feur-emglev sinet gant an Trede Reich alaman e voe rediet Slovakia da gemer perzh er brezel-bed, asambles gant armeoù Alamagn evit tagañ Polonia hag an Unvaniezh Soviedel. Meur a dimbr a ziskouez soudarded armet e 1942 ha 1943. Timbroù madoberus e oant alies, evit lakaat an dud da skoazellañ ar Groaz Ruz, aozadurioù ar re yaouank, hag ar soudarded war an talbenn.


Ur vinorelezh e-barzh Impalaeriezh Aostria-Hungaria eo bet Slovakia e-pad dekvloaziadoù ha gouzañvet he deus magiarekadur ar vro gwechall, kaset gant noblañs Hungaria. Kizidik e voe ar Stad nevez eta ouzh ar sevenadur, an hêrezh vroadel hag an istor. War un timbr embannet e 1943 eo bet skrivet frazenn an emsaver hag ar yezhonour Ľudovít Štúr (1815-1856) : Slovenčina je náš život (=Hor buhez eo ar slovakeg). E 1944 e teuas er-maez ur rummad timbroù gant poltred priñsed ha priñsezed an amzer wechall evit derc'hel soñj moarvat e oa eus Slovakia a-raok krouiñ ar Stad e-kreiz an . 

Poltred ar C'hadoriad Jozef Tiso e voe danvez ar rummad timbroù diwezhañ embannet e 1945.

 Republik Tchekoslovakia 
Drouziwezh Alamagn a dalvezas fin Stad Slovakia emren hag aozet e voe prosezioù evit barnañ ar pennoù-bras o doa asantet kas war-raok ur politikerezh beliek, gouennlazhus ha brezelour.
Savet e voe Tchekoslovakia a varv da vev e 1945 ha paouezet gant Postoù Slovakia. Timbroù gant an alc’hwez Československo a voe embannet betek 1992.

 Republik Slovakia 
D’ar 1añ a viz Genver 1993 e voe embannet Republik Slovakia, tra ma teue Praha da vezañ kêr-benn Republik Tchekia. Timbroù gant an alc’hwez Slovensko a vez embannet abaoe an deiz-se. Betek an 30 a viz Gwengolo 1993 e veze aotreet ober gant re Tchekoslovakia evit postañ lizhiri.

Liesseurt eo danvez an timbroù embannet abaoe 1992 : degouezhoù a bep seurt, tudennoù an istor (skrivagnerien, livourien, politikourien…), savadurioù, gizioù ar vro… Embannet e vez en un doare reoliek eiladurioù taolennoù kaer, war patrom postoù Bro-C’hall pe Alamagn… ha Tchekoslovakia a-raok.

An hevelep timbr gant tresadenn poltred Štefánik a voe lakaet er-maez gant postoù Slovakia ha Frañs e 2003, an timbr diwezhañ-mañ gant an alc’hwez "RF France-Slovaquie".
E-pad pell e voe timbroù Slovakia tost o stumm ouzh re Tchekoslovakia, en ur lakaat en  a-raok teknik an engravañ.

Mirdi ar Postoù zo digor d'an holl e Banská Bystrica hag ur sal-diskouez e Bratislava (35 plasenn SNP) gant « ar bravañ ha priziusañ timbroù » a c’heller gwelout eno. 

 Liamm diavaez 
Postoù Slovakia (Timbrouriezh)

 Pennadoù kar 
Timbroù Tchekoslovakia
Timbroù Tchekia
Timbroù Aostria-Hungaria

Slovakia, Timbroù
Rummad:Slovakia